valstybinės teritorijų planavimo ir statybos inspekcijos

prie aplinkos ministerijos viršininkas

ĮSAKYMAS

DĖL VALSTYBINĖS TERITORIJŲ PLANAVIMO IR STATYBOS INSPEKCIJOS PRIE APLINKOS MINISTERIJOS VIRŠININKO 2019 M. RUGSĖJO 5 D. ĮSAKYMO NR. 1V-153 „DĖL VALSTYBINĖS TERITORIJŲ PLANAVIMO IR STATYBOS INSPEKCIJOS PRIE APLINKOS MINISTERIJOS REIDŲ ORGANIZAVIMO IR ATLIKIMO TVARKOS APRAŠO PATVIRTINIMO“ pakeitimo

2021 m. gruodžio 6 d. Nr. 1V-188

Vilnius

1.	P a k e i č i u Valstybinės teritorijų planavimo ir statybos inspekcijos prie Aplinkos ministerijos reidų organizavimo ir atlikimo tvarkos aprašą, patvirtintą Valstybinės teritorijų planavimo ir statybos inspekcijos prie Aplinkos ministerijos viršininko 2019 m. rugsėjo 5 d. įsakymu Nr. 1V-153 „Dėl Valstybinės teritorijų planavimo ir statybos inspekcijos prie Aplinkos ministerijos reidų organizavimo ir atlikimo tvarkos aprašo patvirtinimo“, ir išdėstau jį nauja redakcija (pridedama).

2.	N u s t a t a u, kad šis įsakymas įsigalioja 2021 m. gruodžio 13 d.

Viršininkė	Eglė Kuklierienė

PATVIRTINTA

Valstybinės teritorijų planavimo ir statybos

inspekcijos prie Aplinkos ministerijos viršininko

2019 m. rugsėjo 5 d. įsakymu Nr. 1V-153

Valstybinės teritorijų planavimo ir statybos

inspekcijos prie Aplinkos ministerijos viršininko

(2021 m. gruodžio 6 d. įsakymo Nr. 1V-188 redakcija)

VALSTYBINĖS TERITORIJŲ PLANAVIMO IR STATYBOS INSPEKCIJOS

PRIE APLINKOS MINISTERIJOS REIDŲ ORGANIZAVIMO IR ATLIKIMO TVARKOS APRAŠAS

I skyrius

BENDROSIOS NUOSTATOS

1. Valstybinės teritorijų planavimo ir statybos inspekcijos prie Aplinkos ministerijos reidų organizavimo ir atlikimo tvarkos aprašas (toliau – Tvarkos aprašas) nustato reidų organizavimo, atlikimo ir dokumentų surašymo Valstybinėje teritorijų planavimo ir statybos inspekcijoje prie Aplinkos ministerijos (toliau – Inspekcija) tvarką.

2. Vykdant planinius ir neplaninius reidus vadovaujamasi Statybos ir ūkio subjektų veiklos patikrinimo tvarkos aprašo, patvirtinto Valstybinės teritorijų planavimo ir statybos inspekcijos prie Aplinkos ministerijos viršininko 2012 m. kovo 29 d. įsakymu Nr. 1V-53 „Dėl Statybos ir ūkio subjektų veiklos patikrinimo tvarkos aprašo patvirtinimo“ (toliau – Statybos tikrinimo aprašas), nuostatomis. Šio Tvarkos aprašo nuostatos taikomos tiek, kiek neprieštarauja Statybos tikrinimo aprašui (išskyrus nuostatas dėl objektų atrankos).

3. Reido tikslas – nustatyti, ar teritorijoje vykdomos statybos, ir, jeigu vykdomos, – ar statybos nepažeidžia teisės aktų reikalavimų, ar baigti statyti, pradėti ir nebaigti statyti statiniai Lietuvos Respublikos statybos įstatymo nustatytais terminais įregistruoti Nekilnojamojo turto registre. Reidų rezultatai naudojami rinkti ir tikslinti valstybinei statybos priežiūrai reikalingą informaciją, planuoti teisės aktų pažeidimų prevencijos priemones.

4. Tvarkos apraše vartojamos pagrindinės sąvokos atitinka Lietuvos Respublikos viešojo administravimo įstatymo, Lietuvos Respublikos teritorijų planavimo įstatymo, Statybos įstatymo ir Lietuvos Respublikos teritorijų planavimo ir statybos valstybinės priežiūros įstatyme apibrėžtas sąvokas.

II skyrius

REIDO ORGANIZAVIMAS IR ATLIKIMAS

5. Reidai organizuojami:

5.1. planiniai – kiekvieną metų ketvirtį pagal Inspekcijos Rytų, Vidurio, Vakarų Lietuvos statybos valstybinės priežiūros departamentų (toliau – teritorinis departamentas) metinius darbo planus;

5.2. neplaniniai – pagal atskirus Inspekcijos vadovybės pavedimus (dėl viešojo administravimo subjektų ar teisėsaugos institucijų prašymų ar pavedimų, dėl žiniasklaidoje publikuotos informacijos ir pranešimų apie galimas neteisėtas statybas tam tikrose teritorijose).

6. Teritorinio departamento direktorius arba jo paskirtas Statybos priežiūros skyriaus vedėjas pagal darbo plane nurodytą reidų skaičių, suplanavęs konkrečias tikrintinas planinių reidų teritorijas (saugomos teritorijos, intensyvaus vystymo teritorijos ir (ar) kitos teritorijos pagal Inspekcijos metiniame veiklos plane numatytus prioritetus) ar gavęs atskirą vadovybės pavedimą, naudodamasis Inspekcijos dokumentų valdymo informacine sistema „Avilys“ (toliau – „Avilys“), paskiria užduotis teritorinio departamento darbuotojams, turintiems teisę vykdyti statybos valstybinę priežiūrą (toliau – pareigūnai, pareigūnas), atlikti reidą tam tikroje teritorijoje, nurodydamas jo tikslą.

7. Reido savavališkoms statyboms išsiaiškinti metu, netikrinami statiniai, dėl kurių statybos išduoti statybą leidžiantys dokumentai, statybos užbaigimo dokumentai ar pažymos apie statinio (-ių) statybą be nukrypimų nuo esminių statinio projekto sprendinių, surašyti savavališkos statybos aktai arba privalomieji nurodymai pašalinti ankstesnių reidų ar patikrinimų metu nustatytus teisės aktų pažeidimus (nesavavališkos statybos atveju).

8. Pareigūnas prieš reidą:

8.1. naudodamasis Lietuvos Respublikos statybos leidimų ir statybos valstybinės priežiūros informacine sistema „Infostatyba“ (toliau – IS „Infostatyba“), surenka informaciją apie išduotus statinių, esančių numatomo reido teritorijoje, statybą leidžiančius dokumentus ir nustatytas savavališkas statybas;

8.2. naudodamasis „Aviliu“, IS „Infostatyba“, surenka informaciją apie privalomuosius nurodymus, surašytus dėl numatomo reido teritorijoje esančių statinių statybos, vykdytos pažeidžiant teisės aktų reikalavimus (nesavavališkos statybos atveju);

8.3. naudodamasis IS „Infostatyba“, surenka informaciją apie išduotus statinių, esančių numatomo reido teritorijoje, statybos užbaigimo dokumentus ar pažymas apie statinio (-ių) statybą be nukrypimų nuo esminių statinio projekto sprendinių.

9. Pareigūnas į planinį ar neplaninį reidą, vadovaudamasis bendradarbiavimo susitarimais su kitomis institucijomis ar kilus poreikiui gauti kompetentingos institucijos atstovo išvadą, pakviečia kitų viešojo administravimo subjektų (Aplinkos apsaugos departamento prie Aplinkos ministerijos, saugomų teritorijų direkcijų, Valstybinės miškų tarnybos, Lietuvos Respublikos valstybinės darbo inspekcijos prie Socialinės apsaugos ir darbo ministerijos, Kultūros paveldo departamento prie Kultūros ministerijos ir kt.) atstovus, apie reidą šias institucijas informuodamas ne vėliau kaip prieš 3 darbo dienas (telefonu, el. paštu ar raštu).

10. Siekiant įgyvendinti „keturių akių principą“, reidą dėl savavališkos statybos atlieka ne mažiau kaip du Inspekcijos pareigūnai.

11. Konkretūs statytojai ir kiti statybos dalyviai apie organizuojamą reidą iš anksto neįspėjami.

12. Reido metu surašomi faktinių duomenų patikrinimo vietoje aktai, nufotografuojami statiniai.

13. Pareigūnas, atlikęs reidą:

13.1. parengia reido ataskaitą (Tvarkos aprašo 1 priedas), įrašydamas informaciją apie visus reido metu patikrintus statinius:

13.1.1. tuos, kurių statyba nepažeidžia teisės aktų reikalavimų;

13.1.2. tuos, kurių statyba galimai pažeidžia teisės aktų reikalavimus;

13.2. prie parengtos ataskaitos prideda:

13.2.1. reido dalyvių sąrašą (Tvarkos aprašo 2 priedas);

13.2.2. faktinių duomenų patikrinimo vietoje aktus;

13.2.3. statinių nuotraukas;

13.2.4. reido metu gautus dokumentus, paaiškinimus.

14. Pareigūnas reido ataskaitą per 3 darbo dienas nuo reido atlikimo dienos užregistruoja „Avilyje“, perduoda teritorinio departamento vadovui informacijai bei pažeidimams įvertinti.

15. Reido metu nustatytų nukrypimų nuo statinio projekto ar kitų teisės aktų reikalavimų pažeidimų šalinimo ir atsakomybės taikymo procedūros, priklausomai nuo pažeidimo pobūdžio, vykdomos Teritorijų planavimo ir statybos valstybinės priežiūros įstatymo, Statybos tikrinimo aprašo VII skyriaus ir kitų teisės aktų nustatyta tvarka. Teritorinio departamento direktorius sukuria užduotis „Avilyje“ (per teritorinio departamento Statybos priežiūros skyriaus vedėją) dėl pažeidimų šalinimo ar kitų kompetentingų institucijų informavimo, jei pažeidimų šalinimas nesusijęs su Inspekcijos įgaliojimais.

16. Jei reido metu nebuvo nustatyta teisės aktų pažeidimų, teritorinio departamento vadovas reido ataskaitą „Aviliu“ perduoda susipažinti teritorinio departamento Statybos priežiūros skyriaus vedėjui.

III skyrius

BAIGIAMOSIOS NUOSTATOS

17. Teritorinio departamento Statybos priežiūros skyriaus vedėjas kontroliuoja, kad būtų atliekami tolesni teisės aktų numatyti reido metu nustatytų pažeidimų šalinimo veiksmai, nustatyta tvarka užregistruoti ir susieti su reido ataskaita šiuos veiksmus patvirtinantys dokumentai.

18. Pareigūnas teisės aktų nustatyta tvarka atsako už teisės pažeidimus, atliktus vykdant reidus.

_________________

Valstybinės teritorijų planavimo ir statybos

inspekcijos prie Aplinkos ministerijos

reidų organizavimo ir atlikimo tvarkos aprašo

1 priedas

VALSTYBINĖS TERITORIJŲ PLANAVIMO IR STATYBOS INSPEKCIJOS

PRIE APLINKOS MINISTERIJOS

_____________ STATYBOS VALSTYBINĖS PRIEŽIŪROS DEPARTAMENTAS

_____________ STATYBOS PRIEŽIŪROS SKYRIUS

REIDO ATASKAITA

20__-__ – ___ Nr. ____

Reido pradžia (data, val.): __________

Reido pabaiga (data, val.): __________

Reido trukmė (val.): ____________

Reido tikslas

Teritorija (žemės sklypų adresai / kadastro Nr. (jei yra) / teritoriją ribojančių objektų (gatvių, vietovių, vandens telkinių ir pan.) pavadinimai)

Eil. Nr.	Žemės sklypo, kuriame yra statinys, adresas / kadastro Nr./ unikalus Nr. (jei yra) ar kiti žemės sklypo vietą nurodantys duomenys	Statytojo (jei jo nėra, – statinio ar jo dalies savininko, valdytojo, naudotojo, žemės sklypo ar jo dalies, kurioje pastatytas ar statomas statinys (jo dalis), savininko, valdytojo ar naudotojo) vardas, pavardė	Statybą leidžiantis dokumentas	Reido metu statyba vykdoma (taip / ne)	Baigtas (nebaigtas) statyti ar rekonstruoti statinys registruotas (taip / ne); nebaigto statyti ar rekonstruoti statinio pasikeitę kadastro duomenys registruoti (taip / ne)	Faktinių duomenų patikrinimo vietoje akto data, Nr.	Nustatyti galimi pažeidimai	Pastabos
1	2	3	4	5	6	7	8	9

PRIDEDAMA:

1. Reido dalyvių sąrašas, __ lapas (-ai).

2. Faktinių duomenų patikrinimo vietoje aktai, __lapai.

3. Nuotraukos, __ lapas (-ai).

________________________________________________________________ ____________ ________________________

(reidą atlikusio pareigūno pareigos) (parašas) (vardas ir pavardė)

________________________________________________________________ ____________ ________________________

(reidą atlikusio pareigūno pareigos) (parašas) (vardas ir pavardė)

________________________________________________________________ ____________ ________________________

(reidą atlikusio pareigūno pareigos) (parašas) (vardas ir pavardė)

_________________

Valstybinės teritorijų planavimo ir statybos

inspekcijos prie Aplinkos ministerijos reidų

organizavimo ir atlikimo tvarkos aprašo

2 priedas

REIDO DALYVIŲ SĄRAŠAS

20__- _ – _

Reido tikslas

Teritorija (žemės sklypų adresai / kadastro Nr. (jei yra) / teritoriją ribojančių objektų (gatvių, vietovių, vandens telkinių ir pan.) pavadinimai)

_

Eil. Nr.	Pareigos, vardas, pavardė	Parašas

________________